21. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Φ. 2461/18/76976 της 9/27 Σεπτ. 1976  (ΦΕΚ Β΄ 1190) Περί του τύπου των σφραγίδων και της κατανομής της περιουσίας μεταξύ των Λυκείων και Γυμνασίων. Έχοντες υπ’ όψει: 1.Τας διατάξεις του άρθρου 78 παρ. 3 του Ν. 309/76 «περί Οργανώσεως και Διοικήσεως τα Γενικής Εκπαιδεύσεως». 2.Την υπ’ αριθ. 45/12.8.76 γνωμοδότησιν του Κέντρου Εκπαιδευτικών Μελετών και Επιμορφώσεως, αποφασίζομεν: 1.Η σφραγίς του κατά την έννοιαν του άρθρου 26 του Ν. 309/76 Γυμνασίου είναι στρογγύλη, φέρουσα δύο ομοκέντρους κύκλους. Εις το Μέσον αυτών απεικονίζεται το Εθνόσημον, εις το εξωτερικόν κύκλον αι λέξεις ΕΛΛΗΝΙΚΗ ΔΗΜΟΚΡΑΤΙΑ και εις το εσωτερικόν η λέξις ΓΥΜΝΑΣΙΟΝ, ακολουθουμένη υπό της ονομασίας της πόλεως. Εις ην περίπτωσιν εις το Γυμνάσιον φοιτούν μόνον άρρενες ή μόνον θήλεις παρεντίθεται η λέξις ΑΡΡΕΝΩΝ ή ΘΗΛΕΩΝ μεταξύ της λέξεως ΓΥΜΝΑΣΙΟΝ και της ονομασίας της πόλεως. Εφ’ όσον εις την αυτήν πόλιν λειτουργούν πλείονα του ενός Γυμνάσια Αρρένων ή Θηλέων τίθεται προ της λέξεως ΓΥΜΝΑΣΙΟΝ στοιχείον του Αλφαβήτου (Α ή Β ή Γ κλπ.) ενδεικτικόν της αριθμήσεως των Γυμνασίων της αυτής πόλεως. 2.Η σφραγίς του κατά την έννοιαν του άρθρου 29 του Ν. 309/76 Λυκείου είναι ομοία προς την κατά την προηγουμένην παράγραφον σφραγίδα του Γυμνασίου, αντικαθιστωμένης της λέξεως ΓΥΜΝΑΣΙΟΝ δια της λέξεως ΛΥΚΕΙΟΝ. 3.Εις τας σφραγίδας των κατά τα άρθρα 27 παράγρ. 4 και 30 παράγρ. 4 του Ν. 309/76, ιδρυομένων Προτύπων Γυμνασίων και Λυκείων τίθεται εις τον κατά την παράγρ. 1 της παρούσης οριζόμενον τύπον και προ των λέξεων ΓΥΜΝΑΣΙΟΝ ή ΛΥΚΕΙΟΝ, αντιστοίχως, η λέξις ΠΡΟΤΥΠΟΝ.  4.Εις τας σφραγίδας των κατά το άρθρον 37 παράγραφος 5 του Ν. 309/76 Προτύπων Σχολείων τα αναγραφόμενα εις τον εσωτερικόν κύκλον του κατά την παράγραφον 1 της παρούσης οριζομένου τύπου αντικαθίστανται δια της πλήρους ονομασίας του Προτύπου Σχολείου. 5.Αι νυν υφιστάμεναι Σχολικαί εφορείαι των εξαταξίων ή επταταξίων Γυμνασίων εξακολουθούν λειτουργούσαι ως εφορείαι των κατά την έννοιαν του Ν. 309/76 Γυμνασίων. Δια τα Λύκεια συγκροτούνται ιδιαίτεραι Σχολικαί Εφορείαι κατά την υπό των οικείων διατάξεων οριζομένην διαδικασίαν. 6.Πάσα ακίνητος περιουσία και τα εις την διάθεσιν των Σχολικών Ταμείων των εξαταξίων ή επταταξίων Γυμνασίων χρηματικά ποσά, περιέρχονται εις την Σχολικήν Εφορείαν και το Σχολικόν Ταμείον των κατά την έννοιαν του Ν. 309/76 Γυμνασίων. Αι από 1ης Σεπτεμβρίου 1976 και εφεξής χορηγούμεναι ενισχύσεις των Σχολικών Ταμείων κατανέμονται εις τα Σχολικά Ταμεία του Γυμνασίου και Λυκείου τη εισηγήσει του οικείου Γενικού Επιθεωρητού. 7.Πάσα η κινητή περιουσία (Έπιπλα, θρανία κ.λπ.) των εξαταξίων ή επταταξίων Γυμνασίων κατανέμεται μεταξύ του Γυμνασίου και του Λυκείου κατά λόγον των αναγκών αμφοτέρων των Σχολείων, εγκρινομένης υπό του οικείου Γενικού Επιθεωρητού. Τα εις την Σχολικήν Βιβλιοθήκην διδακτικά βιβλία και βοηθήματα κατανέμονται μεταξύ των δύο Σχολείων κατά την προηγουμένην διαδικασίαν αναλόγως της φύσεως και της χρησιμότητος αυτών δι’ εκάτερον των Σχολείων. Μορφωτικαί Βιβλιοθήκαι και Εργαστήρια Φυσικής και Χημείας ως και εποπτικά μέσα διδασκαλίας μη δυνάμενα να διαχωρισθούν, ανήκουν εις το Λύκειον και χρησιμοποιούνται υπ’ αμφοτέρων των Σχολείων. 8.Το αρχείον του εξαταξίου ή επταταξίου Γυμνασίου περιέρχεται εις το Λύκειον, το οποίον καθίσταται, εφεξής αρμόδιον δια την βάσει τούτου έκδοσιν των πάσης φύσεως τίτλων σπουδών και πιστοποιητικών δια τον μέχρι πέρατος και της εξεταστικής περιόδου Σεπτεμβρίου 1976 χρόνον ανεξαρτήτως της τάξεως εις την οποίαν εφοίτησαν οι περί ων άνω τίτλοι, μαθηταί. 9.Το Γυμνάσιον υποχρεούται εις την εξ υπαρχής τήρησιν των υπό των κειμένων διατάξεων προβλεπομένων βιβλίων και στοιχείων δια τον από 1ης Σεπτεμβρίου 1976 και εφεξής χρόνον, των αποτελεσμάτων των συμπληρωματικών εξετάσεων καταχωριζομένων εις τα υπό των εξαταξίων ή επταταξίων Γυμνασίων τηρηθέντα μέχρι τούδε Σχολικά βιβλία. 10.Αι νυν υφιστάμεναι σφραγίδες των Σχολείων δύνανται να εξακολουθήσουν χρησιμοποιούμεναι υπό των Γυμνασίων, εφ’ όσον εναρμονίζονται προς τα εν παραγράφω 1 της παρούσης οριζόμενα. 11.Προκειμένου περί Ιδιωτικών Σχολείων η σφραγίς αυτών φέρει δύο ομοκέντρους κύκλους, εις τον εξωτερικόν των οποίων αναγράφεται ο πλήρης τίτλος του Σχολείου και εις τον εσωτερικόν τυχόν χρησιμοποιουμένη προσωνυμία ή έμβλημα, απαγορευομένης της χρήσεως λέξεων προσδιδουσών την έννοιαν Δημοσίας Αρχής.  Η παρούσα δημοσιευθήτω δια της Εφημερίδος της Κυβερνήσεως.  